32011R0115
L 039/1
SLUŽBENI LIST EUROPSKE UNIJE
02.02.2011.
UREDBA KOMISIJE (EU) br. 115/2011
od 2. veljače 2011.
o izmjeni Uredbe (EZ) br. 748/2009 o popisu operatora zrakoplova koji su 1. siječnja 2006. ili kasnije obavljali zrakoplovnu aktivnost iz Priloga I. Direktivi 2003/87/EZ Europskog parlamenta i Vijeća, kojim se određuje država članica nadležna za svakog operatora zrakoplova
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu 2003/87/EZ Europskog parlamenta i Vijeća od 13. listopada 2003. o uspostavljanju sustava trgovanja emisijskim jedinicama stakleničkih plinova unutar Zajednice i o izmjeni Direktive Vijeća 96/61/EZ (1), a posebno njezin članak 18.a stavak 3. točku (a),
budući da:
(1)
Direktiva 2008/101/EZ Europskog parlamenta i Vijeća (2) izmijenila je Direktivu 2003/87/EZ kako bi u sustav trgovanja emisijskim jedinicama stakleničkih plinova unutar Europske unije uključila zrakoplovne aktivnosti.
(2)
Uredbom Komisije (EZ) br. 748/2009 (3) uspostavljen je popis operatora zrakoplova koji su 1. siječnja 2006. ili kasnije obavljali zrakoplovnu aktivnost u smislu Priloga I. Direktivi 2003/87/EZ.
(3)
Cilj je popisa smanjenje administrativnog tereta za operatore zrakoplova pružanjem informacija o tome koja će država članica biti nadležna za pojedinog operatora zrakoplova, tako da svaki operator zrakoplova zna kojoj će državi članici biti podvrgnut i da je svakoj državi članici jasno za koje bi operatore ona trebala biti nadležna.
(4)
Uključivanje u sustav Unije trgovanja emisijskim jedinicama ovisi o obavljanju zrakoplovne aktivnosti iz Priloga I. Direktivi 2003/87/EZ, a ne o uključivanju na popis operatora zrakoplova koji je Komisija uspostavila na temelju članka 18.a stavka 3. navedene direktive.
(5)
Određeni broj operatora zrakoplova angažira društva za upravljanje ili pružanje usluga da u njihovo ime podnose planove leta i plaćaju rutne naknade. Stoga se u planu leta često pojavljuje identifikator Međunarodne organizacije civilnog zrakoplovstva (ICAO) za društva za upravljanje ili pružanje usluga, neovisno o tome što takva društva ne moraju biti operatori zrakoplova. Najbolji način prepoznavanja operatora zrakoplova ili vlasnika zrakoplova je identifikator ICAO-a ili registracijska oznaka u planu leta te stoga često nije moguće sa sigurnošću utvrditi tko je dotični operator ako on Eurocontrolu ne prijavi flotu zajedno s podacima o zrakoplovu kojim upravlja. Pri sastavljanju ažuriranog popisa operatora zrakoplova Komisija je uzela u obzir prijave popisa flote koje su joj dostavili operatori te društva za upravljanje i pružanje usluga. Međutim, zbog nedostatka informacija na ažuriranom se popisu nalazi i određeni broj društava za upravljanje ili pružanje usluga i registracijskih oznaka zrakoplova.
(6)
Uredbu (EZ) br. 748/2009 stoga bi trebalo na odgovarajući način izmijeniti,
DONIJELA JE OVU UREDBU:
Članak 1.
Prilog Uredbi (EZ) br. 748/2009 zamjenjuje se Prilogom ovoj Uredbi.
Članak 2.
Ova Uredba stupa na snagu trećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 2. veljače 2011.